Dok "Promet" ozbiljnije ne obnovi vozni park novcem iz Europske unije, to komunalno poduzeće morat će kao interventnu mjeru opet krenuti u nabavu 10-ak polovnih autobusa, kako bi se mogao održavati postojeći vozni red.



– Riječ je o javnoj nabavi koju smo u siječnju ove godine bili prisiljeni poništiti jer se nijedna od leasing kuća nije prijavila, s obzirom da proračun za 2017. godinu drugi put nije izglasan, pa je na snagu stupilo privremeno financiranje.



No, sada treba pričekati izglasavanje novog budžeta te vidjeti koliki će iznos "Promet" dobiti, ali i što je od ponuđenih vozila ostalo na tržištu – napomenuo nam je Tomislav Vojnović, direktor toga trgovačkog društva. U javnom prijevozniku nadaju se da bi do nužno potrebne dopune voznog parka mogla doći najranije u listopadu.



"Promet" je, inače, proteklih sedam mjeseci, koliko je Grad Split bio bez proračuna, iskoristio da se što bolje pripremi za apliciranje na natječaj za obnovu voznog parka, vrijednu čak 10,2 milijuna eura, od čega bi se putem EU fondova financiralo 85 posto tog iznosa, a preostalih 15 posto bi osiguralo Ministarstvo regionalnog razvoja.



Kako nam je pojasnio Vojnović, "Prometu" je posredstvom natječaja koji je raspisalo Ministarstvo prometa na raspolaganju do 35 novih vozila, odnosno radi se o projektu zanimljivog imena "No regret", koji predviđa obnovu voznog parka za prijevoznika u vlasništvu jedinica lokalne samouprave po sistemu koji bi se mogao najjednostavnije sažeti u parolu "koliko starih rashoduješ, toliko novih dobiješ".



– Natječaj je otvoren do listopada 2018. godine, no ako budemo spremni i zadovoljimo sve njegove uvjete, projekt može početi i ranije.



Glavni preduvjet odobrenja projekta i dobivanja sredstava su dva ključna dokumenta. Jedan je studija opravdanosti, u kojoj je detaljno prezentirano trenutačno stanje i potrebe voznog parka, a drugi je ugovor o pružanju komunalne usluge i o nadoknadi troška prijevoza putnika u javnom prometu na temelju EU uredbe 1370, koji "Promet" mora potpisati najprije s Gradom Splitom.



Svakako, prije sjednice Gradskog vijeća moramo usuglasiti ovaj dokument s Gradom – kazao nam je Vojnović, te dodao kako je priprema ove zahtjevne dokumentacije rezultat rada cijele tvrtke na čelu s razvojnim sektorom uz pomoć stručnih službi Grada.



Bude li sve kako je planirano, nakon što se odobri projekt, slijede natječaji za nabavu novih vozila, njihova proizvodnja i isporuka, tako da bi prve prinove u vremešnom "Prometovu" voznom parku najranije mogle doći na ljeto iduće godine.